Zbog obilne kiša koja neprestano pada posljednjih nekoliko dana na području Zagreba rijeka Sava izlila se iz korita. Vodostaj rijeke u Zagrebu je 355 cm, s tendencijom blagog pada, kako stoji na web stranici Hrvatskih voda. Prije 30 sati vodstaj je iznosio samo 110 cm, što pokazuje da je Sava u dan i pol narasla za gotovo dva i pol metra.

Fotoreporter Hanza Medie snimio je rijeku na nekoliko mjesta u gradu, a na fotografijama se može vidjeti kako je Sava doprla sve do nasipa koji čuvaju grad od poplava poput one iz 1964. kada je rijeka doprla sve do Trešnjevke i kada je poginulo 17 osoba, a 40.000 ljudi ostalo je bez krova nad glavom.

Damir Krajač / Hanza Media

Zbog obilnih kiša koje uzrokuju porast vodostaja rijeka u stanju pripravnosti je Stožer civilne zaštite Zagrebačke županije koji je u srijedu ujutro održao izvanrednu sjednicu iako su, prema informacijama iz Hrvatskih voda, uglavnom dosegnuti očekivani maksimalni vodostaji i na području Zagrebačke županije ne očekuju se veći problemi.

Na rijeci Savi na snazi su redovne mjere poplave na preljevu Jankomir te Jesenicama, na rijeci Krapini na Kupljenovu kao i na kanalu Poljanski Lug.

Damir Krajač / Hanza Media

Na zahtjev Općine Pisarovima tijekom noći dostavljeno je 500 vreća i pijesak. Vatrogasci su tijekom utorka i noći s utorka na srijedu imali 30-ak intervencija, većinom ispumpavanja vode, i to na području Vrbovca, Dugog Sela, Samobora, Svete Nedelje te općina Bistra, Stupnik i Jakovlje koje je sinoć ostalo bez struje.

Zbog izlijevanja rijeke Kupe u srijedu je dio dana bila zatvorena cesta na području Gradeca Pokupskog. Na samoborskom području u Rudama jučer je također zbog izlijevanja vode bio zatvoren dio nerazvrstane ceste 3055.

Damir Krajač / Hanza Media

Predstavnici Hrvatskih voda, policije i vatrogasci obilaze teren, a na svim potencijalno ugroženim područjima obavljaju se preventivne aktivnosti.

Na zahtjev načelnika Stožera civilne zaštite Zagrebačke županije Hrvoja Frankića, pripravnost Stožera traje i dalje kao i svih službi (Zavod za javno zdravstvo Zagrebačke županije, Zavod za hitnu medicinsku pomoć Zagrebačke županije, Društvo Crvenog križa Zagrebačke županije, Vatrogasna zajednica Zagrebačke županije) .

Iz Stožera apeliraju na gradove i općine da ih redovito izvještavaju o stanju na svom području.

Damir Krajač / Hanza Media